སྤྱིར་བཏང་ནས་ངག་གི་རང་བཞིན་ངག་གི་ཐ་སྙད་ཁྱད་པར་སྐད་ཡིག་ཅེས་པའི་རྣམ་གཞག་དེ་མིའི་འགྲོ་བ་ལ་མ་གཏོགས་དུད་འགྲོ་ལ་སོགས་པ་ལ་མེད་ཅིང༌། ལུས་ཀྱི་རྣམ་འགྱུར་ཆགས་སྟངས་ནི་དུད་འགྲོ་དང་མི་འདྲ་པོ་ཡིན་ནའང་དུད་འགྲོ་ལ་ཁ་ནས་སྒྲ་འབྱིན་རྒྱུ་ཡོད་ནའང༌། སྒྲ་དེ་སྐད་ཡིག་གི་རང་བཞིན་དུ་བྱས་ནས་དེ་ལུང་དུ་སྟོན་པས་བཅིང་རྒྱུ་དང༌། སྙན་ངག་གི་རྒྱན་གྱིས་སྤུད་རྒྱུ་ལ་སོགས་པ་དེའི་རིགས་དེ་རྣམས་མིའི་ཐུན་མོང་མ་ཡིན་པའི་ཁྱད་ཆོས་ཤིག་ཡིན། ཡོངས་གྲགས་ལྟར་བྱས་ན་དུད་འགྲོའི་འཇིག་རྟེན་དང་མིའི་འཇིག་རྟེན་གཉིས་ཀྱི་ནང་ནས་མིའི་ཐུན་མོང་མ་ཡིན་པའི་ཁྱད་ཆོས་ཤིག་ལ་གད་མོ་བགད་རྒྱུ་ཡོད་པ་དང༌། སྐད་ཆ་བཤད་རྒྱུ་ཡོད་པ། སྐད་ཆ་བཤད་རྒྱུ་དེའང་ཐུན་མོང་མ་ཡིན་པའི་ཁྱད་ཆོས་ལྡན་པའི་ངག་གི་རང་བཞིན་རྩོམ་རིག་སྤེལ་ཐུབ་པ་དེ་རྣམས་མིའི་ཐུན་མོང་མ་ཡིན་པའི་ཁྱད་ཆོས་ཤིག་ཡིན། དེས་ན་མིས་སྐད་ཆ་བཤད་ཚད་དེ་རྩོམ་རིག་ཡིན་ནམ་ཞེ་ན། རྩོམ་རིག་ནི་སྙན་ངག་གི་ངོ་བོར་ལྡན་པའི་ངག་གི་རང་བཞིན་ཁྱད་པར་བ་ཞིག་དང༌། དེ་ཡང་མི་གཞན་པས་བཟོས་ཟིན་པ་བསྐྱར་དུ་སྐྱོར་བ་མ་ཡིན་པར་རང་གི་བློ་ཐོག་ནས་བརྩམས་པ་ཞིག་དགོས།